
На 16 януари отбелязахме 66-годишнината от излизането на първия брой 
на вестник „Тишина”! Нашият съюзен вестник без който никой не може!

През всичките тези години вестникът не само е информирал за събитията, но е организирал и документирал живота в СГБ – такъв, какъвто го сме го правили и го правим ние, всеки ден и час. Благодарим на нашите читатели за любовта, с която на всеки две седмици разгръщат страниците му! Благодарим на нашите сътрудници и кореспонденти, които неуморно пишат за събитията в цялата страна!


Благодарим на всички, които допринасят за неговото развитие и усъвършенстване!


За да го има вестник „Тишина”!


66 години вестник „Тишина”

Прозрачност, доверие и единство -това бяха основните принципи в работата на делегатите на общото събрание


Уважаеми читатели, както ви информирахме в предишния брой на вестник „Тишина”, на 9 декември 2022 година се състоя поредното общо изборно събрание на пълномощниците на Съюза на глухите в България. В публикацията тогава ви запознахме накратко с дневния ред, както и с решенията, които общото събрание прие по точки- те и проблемите в този утвърден дневен ред.

Всички са информирани и вече знаят, че Николай Нинов е председателят на Съюза на глухите в България, избран за следващия четиригодишен мандат; знаят имената на избраните членове на Управителния съвет. Запознати са и с избора на Тилка Кайрякова за председател на ЦКК, както и с имената на избраните членове на комисията и за решението на общото събрание да не се извършва видеозаснемане на общите събрания на пълномощниците.


Съобщихме ви и за най-популярното решение на събранието на пълномощниците – членският внос да се увеличи от 5 на 10 лева.


Днес обаче, предстои да научите и всички подробности около избора на новите ръководни органи на Съюза на глухите в България. Ще научите и за предложенията, които някои от пълномощниците направиха за промени в устава на СГБ.


Депутатите приеха на първо четене законопроект за изменение и допълнение на закона за хората с увреждания, внесен от Деница Сачева и група народни представители. Това стана единодушно с гласовете на 184 народни представители. В мотивите на законопроекта е посочено, че той е в отговор на проблемите, породени от забавянето на решенията на органите на медицинската експертиза и невъзможността засегнатите граждани да упражняват правата си не по тяхна вина. Хората с увреждания остават без средства и без възможност да задоволяват потребностите си, което създава реални предпоставки за още по-сериозно влошаване на здравето им и за допълнителни разходи за системата на здравеопазването. Целта на проекта е да се намери решение на проблемите със забавянето от страна от органите на медицинската експертиза и невъзможността засегнатите граждани да упражняват правата си, което не е по тяхна вина.


С предложения проект на изменение се осигурява възможност за решение на проблемите, като хората с увреждания имат достъп до полагащата им се месечна и целева финансова подкрепа по чл. 70 от Закона за хората с увреждания за период до произнасянето на органите на медицинската експертиза.

Публикацията подготви

Петра Ганчева по данни от онлайн медиите

ТИШИНА, СГБ

Българска асоциация на лица с интелектуални 

затруднения, Плевен


През 1997 г. учители от Помощно училище ”П.Р.Славейков”- гр.Плевен издирват семейства от града, грижещи се за деца с увреждания. По-късно учителите се оттеглят и в организацията остават само родители на лица със затруднения.


През 1999 г. организацията се регистрира по Закона за лицата и семействата, като сдружение с нестопанска цел - Българска асоциация на лица с интелектуални затруднения /БАЛИЗ – Плевен/.


Сдружение БАЛИЗ-Плевен е вписано в Регистъра за юридически лица с нестопанска цел, ф. д. № 951/1999, лицензиран доставчик на социални услуги в общността от ДАЗД и АСП. 

Визия


Децата и младежите със затруднения от град Плевен и региона заедно навсякъде в игрите, в детските градини, в училище със своите връстници.

Мисия.


БАЛИЗ-Плевен е Сдружение с нестопанска цел и работи за извеждане на децата и младежите с физически и интелектуални затруднения от затвореността на семейната среда чрез организиране на обучителни програми, колективни празници, интегриране в масови училища, предоставяне на информация на родителите.

Цел.


Да предостави информация и услуги, да подпомага създаването на подкрепяща среда за децата и  младежите с интелектуални и физически затруднения и техните семейства, живеещи в град Плевен и региона.
Сфера на дейност на организацията:

•
Осигуряване на благоприятни условия за социална интеграция на лица с интелектуални затруднения, оказване на всестранна помощ, организиране на техния бит и защита на специфичните им права и интереси; 

•
Установяване на връзки и осъществяване на сътрудничество с национални и чуждестранни - здравни, научни, религиозни, професионални, обществени и други организации и движения със същата дейност, както и с международни организации в социалната сфера;
•
Разкриване и предоставяне на нови социални услуги, според нуждите на общността;

•
Подпомагане на социалната интеграция и личностната реализация на лицата с интелектуални  затруднения;
•
Подпомагане на социалната интеграция и личностната реализация на младежите с интелектуални затруднения чрез осъществяване на подходящи  младежки дейности;

•
Подпомагане на семействата грижещи се за деца с интелектуални затруднения – ранна превенция на изоставянето, ранна диагностика на заболяването, обучение на родителите за  преодоляване на трудностите при отглеждане, преодоляване на социалната изолация; 

•
Съблюдаване на точното прилагане на законодателството, имащо отношение към проблемите на лицата със затруднения, както и съдействие за санкциониране и отстраняване на допуснати нарушения. 


Сдружение БАЛИЗ-Плевен работи за защита на човешките, гражданските, социалните и икономически права на хората с интелектуални и физически затруднения


Сдружение “БАЛИЗ” – Плевен е родителска организация в която членуват 64 семейства, отглеждащи лица с увреждания в семейна среда с различни заболявания - Детска церебрална парализа, Синдром на Даун, незрящи, с различни степен на интелектуална изостаналост, легастения, моторна дислалия, прогресивна мускулна дистрофия, хидроецефалия, микроецефалия, хромозомна аберация, синдром на Корнелия де Ланге, аутизъм и др.

В сдружението са привлечени и 14 специалисти, с основни квалификации:


Социални дейности;


Социална педагогика;


Специална педагогика;


Социална работа с деца;


Стопанско управление;


Счетоводство;


Логопедия и дефектология;


Кинезитерапия;


Медицинска рехабилитация и ерготерапия;

Членство на организацията в обществени структури

•
Член на национално представената организация БАЛИЗ с над 55 клона в страната. 

•
Член на местния клон в гр. Плевен на “Националния съвет на хората с увреждания”.

•
Член на Обществен съвет за сътрудничество между местната власт и НПО – Плевен.

•
Член на координационен съвет към Община Плевен за взаимодействие в областта на закрилата и правата на детето.

•
Член на комисия за “Закрила на детето“ към Община Плевен.

Дейностите, които извършва БАЛИЗ-Плевен:

•
Информационна и консултативна работа насочена към семейства на лица със затруднения.

•
Подпомага разкриването и предоставянето на нови социални услуги в общността, според потребностите на лицата със затруднения;

•
Организира на колективни мероприятия за членовете на организацията.

•
Съдействие за въвеждането на световни практики в организацията на бита и социалната интеграция на лицата със затруднения; 

•
Съвместна  работа със средствата за масова информация за преодоляване проявите на безразличие и за обществена благотворителност в полза на лицата със затруднения; 

Осигуряване на трудова заетост на лица с увреждания и на лица, обект на месечно социално подпомагане.

Социални услуги в общността, предоставяни от Сдружение “БАЛИЗ” - Плевен

Център за социална рехабилитация 

и интеграция за деца с увреждания.

услугата се предоставя съвместно с Община Плевен

ЦСРИДУ е комплекс от социални услуги, предоставяни в общността, свързани с извършване на рехабилитация, социално-правни консултации, образователно и професионално обучение и ориентиране, изготвяне и осъществяване на индивидуални програми за социално включване. 

•
Предоставяне на почасови услуги на деца-потребители;

•
Социална интеграция; 

•
Логопедична дейност;

•
Трудотерапевтична дейност;

•
Рехабилитационна дейност;

•
Организация на свободното време;

•
Мобилност на услугите в семейна среда;

•
Подкрепа на родители и консултиране на семейството

Капацитет - 30 места /потребители – деца с увреждания и със специални образователни потребности на възраст от 3 до 18 год. и техните семейства/.

Услугите се предоставят от екип от специалисти, включващ – Ръководител, социален работник, специален педагог, логопед и ерготерапевт.

Към настоящият момент специалистите на центъра работят с 35 деца.

Услугите се предоставят в центъра и по домовете на потребителите по предварително изработен график и при инцидентно възникнала потребност /мобилност на специалистите/. Целта на този вид услуга е свеждане на възможно максимален брой социални услуги до хората, които поради последиците от своето заболяване не могат сами да посещават ЦСРИДУ.

Едно признание за упорит труд

Вокална група " Пей, сърце " Плевен


Нормативните документи, уставите и правилниците на съюзите на хората с увреждания и други неправителствени организации включват текстове за организиране на самодейността на техните членове. Това са различни вокални групи, танцови състави, за автентично народно пеене и стари градски песни, поетични и театрални колективи. Това дава възможност тези хора да бъдат активни в своята трета възраст, да намират своята среда, да забравят болежки, липса на социални контакти и др.


В тази статия ще разкажа за вокална група "Пей, сърце" Плевен. Тя е организирана  към Териториална съюзна организация на слепите(ТСО) при РО на ССБ Плевен. Създадена е през далечната 2003 година по инициатива на г-н Петко Вълков,сега покойник, хорист в Плевенска опера "Христо Бръмбаров" Плевен. Той остави една забележителна следа за утвърждаване на художествената самодейност сред хората с увреждания в нашия град. Именно тогава бе създаден и дует "Мизия", Петко Вълков и Румен Петков,  изпълнители към вокалната група. Положителна оценка за стойността на изпълненията е факта, че г-н Иван Вълев, сега покойник, Директор и главен художествен ръководител на Северняшки ансамбъл Плевен, който сега носи неговото име композира и подари много песни специално за групата и дуета. През всичките тези години вокална група "Пей, сърце" получаваше изключителна помощ, както финансова така и организационна от Регионална организация на ССБ Плевен в лицето на нейния Председател г-н Павлин Ангелов, също и от Община Плевен в лицето на нейните кметове. Участията на групата през годините са много и разнообразни: Многожанров фестивал на хората с увреждания в квартал Църква, Перник, фестивал на старата градска песен "Мара Врачанка" Враца, Зонални фестивали в с. Бреница, община Кнежа, Регионален фестивал на хората с увреждания(ХУ) гр. Плевен, гр. Никопол и гр. Белене, Регионални фестивали на ХУ и Патриотичната песен гр. Плевен, съвместни концерти с клубни групи от гр. София, Прегледи на съюзната художествена Самодейност при ТСО на ССБ Варна, с. Коиловци, Община Плевен, гр. Пордим  и др.Вероятно пропускам други такива участия през изминалите 20 години. Това ще бъде материал на цяла ретроспекция от участия през годините. Репертоарът на групата е разнообразен, народни песни( обработен и  автентичен фолклор), стари градски песни, дуетни изпълнения, поетични изяви на някои от нейните членове. Сегашният състав на групата се състои от дванадесет изпълнителки. Неин ръководител и корепетитор е г-н Богомил Мицев. Репетициите се провеждат всяка седмица в Клуб на хората с увреждания и пенсионера (КХУП) на ул. Гренадирска 30. В групата репетира и се изявява също дуетът на Лозана Тодорова и Нели Асенова. Участията през изминалата 2022 г. са не малко, като се има в предвид пандемията от Ковид, от ограничените финансови възможности на общината и Регионалната организация. Те са основните спонсори при пътуванията за изяви на групата. В следващите редове ще разкажа за техните участия през 2022 година.


На 4 юни 2022 г., в двора на Регионален исторически музей гр. Плевен, се проведе 11-то издание на фестивала на Патриотичната песен "Отечество". Организатори са ПП „Нова зора”, Сдружение на офицерите, сержантите и войниците от запаса и Съюз на пенсионерите 2004 Плевен. Приветствие към участниците бе отправено от Областния управител на Плевен г-н Иван Янчев. Участват над 40 състави и индивидуални изпълнители. Участниците са от гр. Плевен, общините гр. Долна Митрополия, гр. Гулянци, от гр. Ловеч, вокални групи от с. Лесидрен, с. Дълбок дол, гр. Созопол и други населени места. За изявите си, групите получиха грамоти, юбилейни медали и купи. Във фестивала участие взе и вокална група "Пей, сърце" при ТСО на ССБ Плевен. Това тяхно поредно участие във фестивала донесе за изпълнението на песните "Пушка пукна", емблематично изпълнение, и "Янка през гора вървеше" златен медал и почетно място в класирането на участниците.


На 18 юни 2022 година салонът на Народно читалище "Народно съзнание 1897" с. Бреница, Община Кнежа, отвори врати да посрещне за пета поредна година самодейни състави от няколко области.  Това бе и I-ви зонален многожанров фестивал на художествената самодейност "Бреница пее и танцува", 2022. Това беше една много по-мащабна сцена за изява на певческото и танцово изкуство след три годишно непровеждане. Допуснати за изява бяха освен самодейни колективи на хора с увреждания, също така на членове от Клубове на пенсионерите, както и на самодейните колективи към народните читалища. Това са фолклорни певчески и танцови състави, вокални групи за стари градски песни, поетично слово, индивидуални изпълнители  и др. 33 групи изпълнители с над 320 участници дадоха живот на културното събитие. Участниците и гостите бяха от с. Рибарица, Община  Тетевен, с. Български извор, от гр. Плевен, с. Горна Митрополия, с. Писарово, с. Долни Луковит, гр. Червен  бряг, с. Горник, с. Сухаче, гр. Лом, с. Борован, гр. Враца, гр. Кула, гр. Кнежа, с. Еница, и с. Бреница. Изпълненията бяха оценявани от професионално жури. Наградният фонд включваше медали( златни, сребърни и бронзови), плакети,  индивидуална награда от Кмет на Община Кнежа, индивидуална от Кмет на с. Бреница и за всеки участник грамота. Вокалната група изпълни песните”Янка през гора вървеше” и „Вдигнала се сватба”,  за които им бе присъден сребърен медал, а дуетът на Лозана и Нели изпълни песента „Стар мерак”. За това изпълнение журито ги удостои с бронзов медал. Познавайки в дълбочина проблемите на хората с увреждания това бе изключителна изява на силата и духа на тези хора. 


На 22 юни 2022 в село Коиловци, Община Плевен, се проведе първият фолклорен фестивал „Фолклориада 2022”. Фестивалът с мото " Време за фолклор" се провежда с финансовата подкрепа по НСК. Това е програма за финансиране на частни инициативи за организирането на любителско изкуство. Община Плевен осигурява допълнително финансиране. Акцента на проекта е това да се превърне в ежегодно събитие. Това е поле на изява, където всеки ще покаже таланта си в песенното и танцувалното творчество. Фестивалът бе открит от кмета на селото Мирослав Илиев. Той поздрави 37-те участници във форума /състави и индивидуални изпълнители с думите:

„Добре дошли скъпи участници в I-я фолклорен фестивал “Фолклориада 2022”! Нека се веселим и традициите да продължим”!


Изпълненията на участващите във фестивала се оценяват от жури в състав: Елка Недялкова, преподавател по народно пеене в НУИ „Любомир Пипков” – Плевен, Валентин Недялков – учител по гъдулка в НУИ „Л. Пипков” – Плевен и Росен Маринов – танцьор в Северняшки ансамбъл – Плевен. Фестивалът има за цел да се превърне в ежегодно събитие, което ще е поле за изява, на което всеки да покажат таланта си чрез българското песенно и танцувално изкуство, чиито корени са в родния фолклор. Във фестивала взеха участие много вокални групи към Клубове на хора с увреждания и пенсионера(КХУП) Плевен. Това бяха Вокална група "Пендара", Вокална група "Пей, сърце", Вокална група "Северняшки ритми", Вокална група "Веселяци. Вокалната група при Съюз на слепите Плевен изпълни песните”Янка през гора вървеше” и  „Вдигнала се сватба”, за които им бе присъдена купа-сувенир за второ място, а дуетът на Лозана и Нели изпълни песента „стар мерак”. За това изпълнение журито ги удостои с купа-сувенир, трето място.


На 27 август 2022, официално бе открит III Национален (41-ви Общински фолклорен)  събор „От Тимок до Вита” с. Черни вит, Община Тетевен. Два дни събитието посреща своите гости на фолклорната сцена в центъра на селото. След приключване на двудневната конкурсна програма се състоя награждаването. Съборът е създаден през 1980г. от НЧ „Христо Смирненски 1925”, Кметство с. Черни Вит и ОУ „Георги Бенковски”, с. Черни Вит, община Тетевен. Датата за провеждане на събора също не е случайна. През 1981год. хората от Черни Вит обричат селото на „Пресвета Богородица”. Съборът е притегателен център за ценителите на българския фолклор, както и за последователите на големия фолклорист – проф. Васил Стоин и неговия следовник и един от основателите на Черновитския събор – Марин Иванов – народен певец, майстор на песенния разказ. С всяка изминала година участват все повече млади хора, което е доказателство, че богатството на местните традиции и обичаи ще бъде съхранено и предадено на идните поколения. Изпълненията продължиха до изчерпване на програмата. Съборът е организиран от Община Тетевен, Кметство Черни Вит и НЧ „ Христо Смирненски-1925г.". Тази година мотото бе "Добре дошли в сърцето на Балкана, тук където бързи ручеи си проправят път между букови дървета, за да се влеят в река Черни Вит". Изпълненията бяха оценявани от компетентно тричленно жури. Всички участници бяха удостоени с грамота за участие. Класираните на първите три места от всяка категория и възрастова група получиха награди, медали, плакети и грамоти.


Плевенските самодейни колективи при Клубове на хората с увреждания и пенсионера при Община Плевен бяха представени от вокална група "Пей сърце". Всичките наши изпълнители бяха удостоени с грамоти и почетни плакети за своето участие. Вокалната група изпълни песните ” Почукахме, потропахме” и  „Вдигнала се сватба”. Това им донесе бронзов медал. Дуетът на Лозана и Нели изпълни песента „Стар мерак”.


През месец септември на сцената на летен театър „Юрий Гагарин” Плевен се състоя преглед на самодейните колективи в града и от общината. На този концерт нашата група отново се представи убедително. Те изпълниха двете песни „Ех ти орис” по стихове на Елисавета Багряна и песента „Почукахме, потропахме”. Това им донесе сребърен медал за изпълнението.


Когато пиша тези редове трябва дебело да подчертая, че въпреки годините на социална изолация( тези на пандемия от Ковид), финансови и организационни трудности, група „Пей, сърце” показа, че може да работи прекрасно, да репетира, да твори, да взима участия във фестивали и надпявания,  и да получава за това завидно признание. Това са многото златни и сребърни медали, плакети и грамоти с които бяха удостоени дуета на Лозана Тодорова и Нели Асенова и на цялата група.


Нека да пожелаем много нови творчески успехи, много нови участия и изяви на самодейната сцена.

Румен Петков, ТСО на ССБ Плевен

Приеха нова формула за изчисляване на процентите на ТЕЛК

„Промените в Наредбата за медицинската експертиза са в няколко посоки, като най-значимата и дългоочаквана от хората с увреждания е промяната в Методиката за оценка на трайно намалената работоспособност, вид и степен на увреждане, в проценти. В основната си част направените промени са предложени от организации на хората с увреждания и са съгласувани с експертните съвети към министъра на здравеопазването по съответните медицински специалности.“ Това съобщи министърът на здравеопазването д-р Асен Меджидиев на брифинг след днешното заседание на Министерския съвет.


Същественото в тази промяна е отчитането на всяко едно увреждане в общата оценка. Новият начин за изчисляване на оценката отразява най-високия процент на най-тежкото увреждане, към който се прибавят 20% от сбора на процентите на всички съпътстващи увреждания.


Готвят нови правила за изчисляване на процентите на ТЕЛК


Той посочи, че е отстранена и несправедливостта, свързана с невъзможността за определяне на чужда помощ при лицата с психични заболявания, на които са определени под 90% трайно намалена работоспособност. Промяната в тези текстове на Наредбата ще допринесе за по-справедливото оценяване на лицата с психични заболявания.


Наредбата дава възможност лицата, освидетелствани или преосвидетелствани в периода до влизането в сила на това постановление и за които с него са определени по-благоприятни условия за оценка на увреждането, да имат право да подадат заявление-декларация за преосвидетелстване извън случаите по чл. 56, ал. 1 от Правилника за устройството и организацията на работа на органите на медицинската експертиза и на регионалните картотеки на медицинските експертизи. Не се предвижда срок за това преосвидетелстване, тъй като се очаква значителен интерес от лицата с увреждания и съществува риск от допълнително забавяне на експертизата от страна на ТЕЛК при ограничаване във времето, обясни здравният министър.


„Тези промени ще ускорят процеса по издаване на експертните решения, предстоят и други промени, за което сме ангажирали „Информационно обслужване“ АД. Предвиждаме и промени по отношение на ТЕЛК съставите, така че да дадем възможност на повече експерти да извършват експертиза, което ще намали и сроковете за получаване на експертните решения“, заяви още д-р Меджидиев.

Малко познати имена в нашата история

150 г. от обесването на Апостола

Данаил Попов, Наричат го „първата ръка на Апостола” и „един от главните стълбове на революционното дело вън от България”. Данаил Попов е роден в гр. Плевен. Той е от тези съратници на Васил Левски, които остават в сянката на Христо Иванов – Големия и Георги Данчов – Зографина. Така името му потъва в забвение, с изключение на паметта, която свенливо кътат няколко улици, кръстени на него. 


А тъкмо от неговия дом в Турну Мъгуреле Апостолът тръгва към България да посява семената на свободата в българските земи. По идея на Попов през 1869 г. Левски създава в Плевен първия в страната местен революционен комитет, с което се поставя началото на изграждането на Вътрешната революционна организация (ВРО). Именно на него Дякона поверява цялата си кореспонденция с Българския революционен централен комитет (БРЦК), Русия, Румъния и Сърбия. Той единствен има право да чете всички получавани от и до Левски писма и да прави техни копия.

Дарители

Димитър Константинов, известен като Емборец, е български търговец, индустриалец, общественик и дарител.


Роден е на 13 май 1841 година в село Емборе, днес в Егейска Гърция. Баща му умира, когато е много малък. Започва да работи като прислужник в Цариград. В съдружие с братята си се занимава с търговия с добитък. Няколко години преди 1878 г. се премества в Плевен. Снабдява с месо турския гарнизон на града и става известен като Касапина. Заедно с Христо Върбенов, негов брат по майка, Коста Стоянов и неговия брат Димитър Стоянов през 1876 година отваря търговската фирма „Стоянов – Константинов и Сие“, занимаваща се с търговия на зърнени храни. Фирмата постепенно става една от най-големите експортни къщи за зърнени храни в Северна България. Занимава се и с продажба на дървен материал. Купува недвижими имоти в Плевен. Константинов е сред основателите и големите акционери на банка „Напредък“, една от първите в България.

Константинов е деятел на Македоно-одринската организация. Делегат е на Осмия Македоно-Одрински конгрес от Плевенското дружество. Подкрепя материално Вътрешната Македоно-Одринска революционна организация, особено през Илинденско-Преображенското въстание в 1903 година.


Димитър Константинов умира на 28 януари 1918 година. Погребан е в двора на църквата „Свети Николай“.


Къщата му в Плевен е една от най-впечатляващите за времето си постройки в града. Тя е известна като Върбеновата къща. Всеки ще попита защо така е известна тя в града. Христо Върбеноов е брат на Димитър Константинов, деца от една майка и двама бащи. Те двамата заедно с Коста Стоянов създават търговско дружество за търговия с месо, жито и дървен материал.

Вашето здраве

Подагра


Подаграта е често срещана сложна форма на артрит, която може да засегне всекиго. Състоянието се характезира с остра болка, подуване и зачервяване на ставите (най-често засегната е ставата в основата на палеца на крака). 

Пристъпът на подагра може да настъпи внезапно, като често се случва посреднощ и може дори да събуди човек. Болката е силна и се характеризира с парещо усещане в палеца. 

Засегнатата става е топла, подута и често е толкова чувствителна, че дори допирът на чаршафа може да бъде нетърпим. 

Пристъп на подагра

Физиология на подаграта

Подаграта се получава, когато кристали ураст се акумулират в ставите, което причинява остро възпаление и болка. Кристалите урат се формират, когато в кръвта са налични високи нива на пикочна киселина. Въпросната киселина се произвежда, когато тялото разгражда пурини. 

Пурините се намират в различни видове храни като пържоли, дреболии и морски дарове. Някои напитки също завишават нивата на пурините, особено алкохолът (най-вече бирата) и подсладените сокове. 

Принципно пикочната киселина се разтваря в кръвта и се отделя от организма чрез бъбреците и урината. Понякога тялото или произвежда прекалено много пикочна киселина, или бъбреците отделят прекалено малко от нея. Когато това се случи, пикочната киселина се натрупва и формира остри, подобни на иглички, кристали урат в ставите или ограждащите ги тъкани, което предизвиква болката, подуването и отоците. 

Можете да се погрижите за бъбреците си и пречистването на тялото чрез DetoxiFive. Научете повече: https://botanic.cc/products/detoxifive/ 

Рискови фактори

По-вероятно е развиването на подагра, когато човек има повече пикочна киселина в тялото си. Има редица фактори, които могат да повишат наличието на тази киселина.

Диета

Диетите, богати на месо и морска храна, особено в комбинация с подсладени напитки, значително увеличават пикочната киселина. Алкохолът и бирата също допринасят за натрупването ѝ. 

Наднормено тегло 

Хората с наднормено тегло произвеждат повече пикочна киселина и бъбреците им по-трудно успяват да я отделят от организма. Най-често начинът на хранене и теглото са свързани. 

Здравословни проблеми 

Някои заболявания могат да повишат риска от подагра. Пример за такъв вид заболявания са: високото кръвно налягане, както и хронични състояния като диабет, метаболитен синдром и болести на сърцето и бъбреците. 

Дългото боледуване от диабет води до сериозни проблеми със сърцето и бъбреците. Можете да научите всичко нужно за диабета: https://botanic.cc/diabet/ 

За нормализиране на кръвната захар можете да се доверите на DiabeFor Gluco. Научете повече: https://botanic.cc/products/diabefor-gluco/ 

Можете да се погрижите за бъбреците си и пречистването на тялото чрез DetoxiFive. Научете повече: https://botanic.cc/products/detoxifive/ 

Лекарства

Употребата на лекарства като тиазидни диуретици (често употребявани за лечение на хипертония) и ниски дози аспирин могат да завишат нивата на пикочна киселина. Лекарствата, които се предписват след органна трансплантация, също могат да доведат до пристъпи на подагра. 

Семейна история на заболяването

Ако роднина е страдал от подагра, то това значително повишава риска друг член на семейството да страда от заболяването. 

Възраст и пол

Подаграта е много по-често срещана при мъжете, тъй като те имат значително по-високи нива на пикочна киселина от жените. Въпреки това след менопауза нивата при жените се доближават до тези на мъжете. Можете да научите повече за менопаузата: https://botanic.cc/menopauza/ Мъжете имат по-голяма вероятност да развият подагра в по-ранна възраст (между 30-50 години), докато при жените е по-вероятно да развият симптоми на подагра чак след менопаузата. 

Симптоми 

Пристъпите на подагра могат да се появяват и отшумяват. Симптомите на заболяването се появяват често (най-вече посред нощ) и включват:

Остра силна болка

Освен в палеца на крака, болката може да се усети и в други стави, като най-често засегнати са глезените, коленете, лактите, китките и пръстите. Болката е с най-голям интензитет при първите 12 часа от пристъпа. 

Дълготраен дискомфорт

След като отшуми най-силната болка, част от дискомфорта в ставите може да продължи с дни или седмици. По-нататъшните пристъпи могат да продължат по-дълго и да засегнат повече стави. 

Възпаление и зачервяване

Засегнатите стави са подути, зачервени, чувствителни и затоплени.

Ограничен обхват на движение

Ако пристъпът на подаграта се влоши и задълбочи, може да се възпрепятства нормалното движение на ставите.

Традиции

Трифон Зарезан (Трифоновден) 


Първите три дни от Малък Сечко (февруари) българите наричат Трифонци. Православната църква е посветила първи февруари на св. вмч. Трифон, който заради вярата си в Христа бил подложен на жестоки мъчения и посечен с меч през 248 г. Народът ни много почита Първия Трифонец и го нарича Трифоновден, Трифон Зарезан, Трихун, Трифон пияница. Лозарите, винарите, кръчмарите и градинарите приемат св. Трифон за свой покровител и за пазител на лозята, защото приблизително по това време през годината започва резитбата на лозята. Светецът често е изобразяван на иконите с косер в ръка.


Основният обичай, изпълняван на този ден, е ритуалното зарязване, загробване на лозята. Обичаят подсеща за идващата пролет и началото на селскостопанската година. Обредното зарязването на лозята се извършва предимно от мъже лозари. В Югозападна България в обичая участват и жени, моми и ергени. Още рано сутринта стопанката омесва и изпича пресен хляб, украсен пластично с тесто. Най-често се изобразяват лозници с гроздове. Приготвят и кокошка пълнена с ориз или булгур и заедно с питата, бъклица с вино и шише светена вода ги слагат в нова шарена торба. След празничната църковна служба мъжете лозари взимат торбата и заедно със свирачите се отправят към лозята. Там всеки се прекръства три пъти в посока към изгрева на слънцето и отрязва с косера няколко пръчки от три корена. После полива отрязаното място с вино и светена вода и го поръсва с пепел, запазена от Бъдни вечер, с пожелание да се роди много грозде. Докато извършва зарязването, лозарят изрича благословия за богата реколта. Отрязаните пръчки завиват на венчета, които слагат на калпаците си, на бъклиците или ги премятат през рамо, а после вкъщи ги поставят под домашната икона.


След зарязването мъжете нареждат богата трапеза в лозята с донесената храна. Започват шумни и весели песни и хора. Преди да седнат около софрата, лозарите избират „цар” на лозята, когото наричат Трифон. Гледат той да бъде добър стопанин, имотен, с много лозя и да е „късметлия” – предпоставки за добра бъдеща реколта. На главата на „царя” поставят корона от лозови пръчки, качват го на каруца, теглена от самите тях, и ритуално обикалят лозята. Царят зарязва и благославя да се роди повече грозде и да има хубаво вино. После участниците в обичая понасят царя на рамене или го слагат на колесар и с гайди и тъпани процесията се връща в селото. Шествието обикаля всички къщи, а стопаните ги посрещат с баница, ракия и вино. Празникът завършва в дома на царя, който по стара традиция кани всички мъже, участници в зарязването, и ги черпи с вино, за да бъде обилна реколтата от грозде и да бъдат пълни бъчвите.


На Трифоновден се изпълнява и магически обред заплашване на овошките, които не раждат. Обредът е типичен за родопската област и се нарича трифоносване на дърветата. Сутринта преди изгрев слънце двама мъже отиват при дървото. Единият замахва с брадва и заплашва фиданката, че ще я отсече, а другият го разубеждава, като казва, че през идната година дръвчето ще роди едър плод. Пак в Родопите на Трифоновден се прави и обредът насичане на бездетен мъж, за да му се родят деца. Мъжът вика бръснар, който докато го бръсне, го нарязва на три места по шията.


На този ден се правят и гадания за характера на времето и за реколтата. Вярва се, че ако на първи февруари вали сняг „на парцали”, то пролетта ще е дъждовна, пчелите ще се роят и годината ще е плодородна. Традиционната храна за Трифоновден включва прясна пита, дипла пита, варена кокошка, пържени яйца. Имен ден имат Трифон, Трифонка, Лозан, Лозка. В последните години традицията по зарязване на лозята на Трифоновден се възобнови и този празник отново е много почитан, придружен с веселие и богати трапези, на които неотменно присъства доброто вино.

Трапезата на Трифон Зарезан


Този светец от православния календар е известен като пазител на лозята. В негова чест празнуват лозарите, градинарите и кръчмарите. Целият ни народ от векове отбелязва и почита деня на виното.


Какво подготвя домакинята за празника? 


Менюто за св. Трифон включва пълнена кокошка с ориз или булгур, питка и червено вино. Освен изброените неща обаче на трапезата трябва да има и много други – по избор на домакинята, които да я правят изобилна. Колкото по-богата стане тя, толкова повече ще натежат лозите. 

Как се прави питката? 


За пресния хляб на Трифон Зарезан са нужни 1 кг брашно, 1 ч. л. сол и 2 ч. ч. хладка вода. Брашното се пресява, за да остане само най-чистото от него. След това се посолява, добавя се водата и се меси тесто, докато се образуват шупли в него. Питката се пече в намаслена тава в предварително загрята фурна. Щом стане готова, се изважда и покрива с памучна кърпа, за да се задуши. 


Как се приготвя плънката за кокошката? 

За нея са нужни 3 к. ч. булгур (или ориз), 1 к. ч. олио, 1/2 кисела или прясна зелка, 10 зърна черен пипер, 2 ч. л. червен пипер, 1 ч.л. стрита суха чубрица и сол. Първо се приготвя плънката, като се залива булгурът с вряла вода и се прибавя към него половината от нарязаното на тънки ивици зеле. Към тези продукти се прибавя олиото, още 2 к. ч. топла вода и всичко това се задушава на слаб огън в съд с капак. Подправя се с чубрицата, черния и червения пипер, и солта. 

Има ли особености при готвенето? 


Щом се напълни, кокошката се зашива с конец. На дъното на тенджерата, в която ще се вари тя, се слага останалото зеле, нарязано на тънки ивици. В тенджерата се сипват равни части вода и зелев сок, така че течността да стигне 2/3 от височината на кокошката. Ако не разполагате със зелев сок, можете да сложите само вода. Върху тенджерата се поставя бяла хартия и върху нея капакът й. 


Вари се на тих огън, докато месото омекне. Някои домакини след като сварят кокошката, я слагат във фурната да се запече, докато кожата й се зачерви и стане хрупкава. 

Как да поднесем ястието? 


Пълнената кокошка се сервира със салата от печени чушки или туршия. Подходяща гарнитура са киселите краставички или сварените моркови. Печените на фурна картофи също се съчетават чудесно с ястието. 


С какво друго да обогатим трапезата? 


По традиция българската домакиня поднася печени ядки от орехи, лешници, фъстъци, както и сушени плодове. Ядките могат да бъдат и захаросани. Най-лесният начин да се направи това е те да се посипят с малко захар отгоре и да се изпекат в умерена фурна. Сушените плодове пък се предлагат поръсени с пудра захар и ром. 


Какво трябва да бъде виното? 


То е червено и се сервира със стайна температура. Ако го съхранявате в изба или мазе, е добре да го извадите малко преди да дойдат гостите. Според поверието каквото вино има на трапезата на Трифон Зарезан, такова вино ще дадат лозите през годината. Затова е най-добре да предложите на гостите най-хубавото, което имате.

